## Rješenje kojim se trgovačkom društvu Viadukt d.d., Zagreb, odobrava prospekt o izdavanju 153.500 redovnih dionica na ime, privatnom ponudom, ukupne vrijednosti 46.050.000,00 kuna, pojedinačne nominaln

### NN 98/2008 (27.8.2008.), Rješenje kojim se trgovačkom društvu Viadukt d.d., Zagreb, odobrava prospekt o izdavanju 153.500 redovnih dionica na ime, privatnom ponudom, ukupne vrijednosti 46.050.000,00 kuna, pojedinačne nominaln

# HRVATSKA AGENCIJA ZA NADZOR FINANCIJSKIH USLUGA

**3010**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
broj 140/05) te članka 22. stavak 4. Zakona o tržištu vrijednosnih papira
(»Narodne novine« broj 84/02, 138/06), temeljem zahtjeva društva Viadukt d.d.,
Zagreb, Kranjčevićeva 2, za odobrenje prospekta o izdavanju dionica privatnom
ponudom, Uprava Hrvatske agencije za nadzor financijskih usluga je na sjednici
održanoj 14. kolovoza 2008. godine, donijela

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Viadukt d.d., Zagreb, Kranjčevićeva 2, odobrava se
prospekt o izdavanju 153.500 redovnih dionica na ime, privatnom ponudom, ukupne
vrijednosti 46.050.000,00 kuna, pojedinačne nominalne vrijednosti 300,00 kuna po
dionici.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Viadukt d.d., Zagreb, Kranjčevićeva 2 (dalje u tekstu:
Izdavatelj), podnijelo je Hrvatskoj agenciji za nadzor financijskih usluga (u
daljnjem tekstu: Agencija), 16. lipnja 2008. godine, zahtjev za odobrenje
prospekta o izdavanju redovnih dionica privatnom ponudom i dokumentaciju,
sukladno Zakonu o tržištu vrijednosnih papira (»Narodne novine« broj 84/02,
138/06, dalje u tekstu: Zakon) i Pravilniku o sadržaju zahtjeva i prilozima za
odobrenje prospekta i skraćenom prospektu (»Narodne novine« broj 118/03, dalje u
tekstu: Pravilnik), a 16. srpnja, 28. srpnja, 31. srpnja i 6. kolovoza 2008.
godine zatražene izmjene i dopune prospekta.
II. U provedenom postupku je utvrđeno da je Glavna skupština Izdavatelja 9.
lipnja 2008. godine, donijela Odluku o povećanju temeljnog kapitala Izdavatelja
izdavanjem redovnih dionica, privatnom ponudom (dalje u tekstu: Odluka
Izdavatelja).
Sukladno navedenoj Odluci Izdavatelja, temeljni kapital Izdavatelja povećat će
se sa iznosa od 92.100.000,00 kuna za iznos od 46.050.000,00 kuna na iznos od
138.150.000,00 izdavanjem 153.500 redovnih dionica na ime, u nematerijaliziranom
obliku, nominalne vrijednosti 300,00 kuna po dionici, privatnom ponudom.
Nove dionice predmetnog izdanja ulagatelji uplaćuju u iznosu od 450,00 kuna za
jednu dionicu.
Pravo na upis i uplatu novih dionica ostvaruju isključivo postojeći dioničari
Izdavatelja, i to osobe na čijem su računu vrijednosnih papira, koji se vodi pri
Središnjoj depozitarnoj agenciji d.d., Zagreb, Heinzlova 62/a, na dan donošenja
Odluke Izdavatelja od 9. lipnja 2008. godine, bile upisane dionice Izdavatelja,
razmjerno njihovom udjelu u temeljnom kapitalu Izdavatelja.
Rok za upis i uplatu dionica predmetnog izdanja, sukladno Odluci Izdavatelja,
iznosi najduže 30 dana od dana konačnosti rješenja Agencije o odobrenju
prospekta o izdavanju dionica privatnom ponudom.
Upis dionica izvršit će se u dva kruga.
Razdoblje za upis i uplatu dionica u prvom krugu počinje teći prvog radnog dana
od dana dostave prospekta dioničarima (dan predaje preporučene pošiljke pošti),
a trajat će 14 (četrnaest) dana od dana dostave prospekta. U prvom krugu dionice
se upisuju razmjerno udjelu u temeljnom kapitalu u omjeru 2:1 (dioničari koji
imaju 2 dionice imaju pravo upisati 1 novu dionicu).
Pravo na upis dionica u drugom krugu imaju oni dioničari koji su u cijelosti
iskoristili svoje pravo na upis u prvom krugu upisa, koji su pravovremeno
izvršili uplatu i koji su na upisnici označili da žele sudjelovati u drugom
krugu upisa dionica. U drugom krugu upisa upisuje se onaj broj dionica koji nije
upisan u prvom krugu razmjerno njihovom udjelu u temeljnom kapitalu Izdavatelja,
s tim da se za potrebe obračuna proporcionalnog sudjelovanja od iznosa temeljnog
kapitala odbija ukupna nominalna vrijednost dionica koje drže dioničari koji ne
sudjeluju u drugom krugu upisa. Razdoblje upisa i uplate dionica u drugom krugu
počinje teći prvi slijedeći radni dan od isteka razdoblja za upis i uplatu
dionica u prvom krugu, a trajat će 7 (sedam) dana od dana početka upisa.
Mjesto upisa i uplate dionica predmetnog izdanja bit će u poslovnicama društva
Raiffeisenbank Austria d.d., Zagreb, Petrinjska 59, navedenim u prospektu.
Predmetno izdanje dionica smatrat će se uspješnim ukoliko u navedenom roku za
upis i uplatu dionica bude upisano 90 % dionica koje se namjeravaju izdati.
III. Nadalje, utvrđeno je da je Izdavatelj uplatio naknadu i administrativnu
pristojbu sukladno odredbi članka 4. stavak 2. točka 1. Pravilnika o vrsti i
visini naknada i administrativnih pristojbi Hrvatske agencije za nadzor
financijskih usluga (»Narodne novine« broj 45/06, 11/07).
IV. Ocjenjujući utvrđeno činjenično stanje, Agencija je utvrdila da su zahtjevu
za odobrenje prospekta o izdavanju dionica Izdavatelja privatnom ponudom,
priloženi svi prilozi propisani Zakonom i Pravilnikom te da podneseni prospekt
sadrži sve podatke u skladu s odredbom članka 21. i 26. stavak 2. Zakona.
Slijedom navedenog, ispunjeni su uvjeti za odobrenje podnesenog prospekta te je,
sukladno odredbi članka 22. stavka 4. Zakona, riješeno kao u točki 1. izrijeke.
V. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/08-11/10
Urbroj: 326-111/08-12
Zagreb, 14. kolovoza 2008.

Član Uprave
**Ivica Letinić**, v. r.

Rješenje, NN 98/2008-3010
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)